**šilutės RAJONO SAVIVALDYBĖS taryba**

**SPRENDIMAS**

**DĖL SKAIDRIOS ASMENS SVEIKATOS PRIEŽIŪROS ĮSTAIGOS VARDO SUTEIKIMO TVARKOS APRAŠO PATVIRTINIMO**

2019 m. rugsėjo 26 d. Nr. T1-

Šilutė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, Lietuvos Respublikos sveikatos priežiūros įstaigų įstatymo 152 straipsnio 2 dalimi, Lietuvos Respublikos sveikatos apsaugos ministro 2015 m. sausio 26 d. įsakymu Nr. V-65 „Dėl skaidrios asmens sveikatos priežiūros įstaigos vardo suteikimo tvarkos aprašo patvirtinimo“, Lietuvos Respublikos sveikatos apsaugos ministro 2015 m. gruodžio 10 d. įsakymo Nr. V-1433 „Dėl Šakinės korupcijos prevencijos sveikatos priežiūros sistemoje 2015–2019 metų programos patvirtinimo“ 2 punktu, Šilutės rajono savivaldybės taryba n u s p r e n d ž i a:

Patvirtinti Skaidrios asmens sveikatos priežiūros įstaigos vardo suteikimo tvarkos aprašą (pridedama).

 Šis sprendimas gali būti skundžiamas Administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, Klaipėdoje) arba Regionų apygardos administracinio teismo Klaipėdos rūmams (Galinio Pylimo g. 9, Klaipėdoje) per vieną mėnesį nuo šio sprendimo paskelbimo arba įteikimo suinteresuotam asmeniui dienos.

Savivaldybės meras

Virgilijus Pozingis

2019-10-

Dalia Rudienė

2019-10-17

Živilė Targonskienė

2019-10-16

Vita Stulgienė

2019-10-16

Remigijus Rimkus

2019-10-16

Parengė

Jūratė Bandzienė

2019-10-09

P:\Tarybos\_projektai\_2011-2019\2019 metai\2019-10-31\MOB18JVK.docx

PATVIRTINTA

Šilutės rajono savivaldybės tarybos

2019 m. spalio 31 d. sprendimu

Nr. T2-

**SKAIDRIOS ASMENS SVEIKATOS PRIEŽIŪROS ĮSTAIGOS VARDO SUTEIKIMO TVARKOS APRAŠAS**

 **I SKYRIUS**

**BENDROSIOS NUOSTATOS**

1. Skaidrios asmens sveikatos priežiūros įstaigos vardo suteikimo tvarkos aprašas (toliau – Aprašas) nustato Šilutės rajono savivaldybei pavaldžių asmens sveikatos priežiūros įstaigų (toliau – ASPĮ) korupcijos indekso nustatymo, skaidrios įstaigos vardo suteikimo kriterijus ir skaidrios ASPĮ vardo suteikimo tvarką.
2. Apraše vartojamos sąvokos:
	1. **ASPĮ korupcijos indeksas** – ASPĮ vertinimo pagal asmens sveikatos priežiūros įstaigos korupcijos indekso nustatymo kriterijus (Aprašo 1 priedas) metu nustatytas (surinktas) balų skaičius.
	2. **Skaidri asmens sveikatos priežiūros įstaiga –** ASPĮ, kurios nustatytas ASPĮ korupcijos indeksas atitinka skaidrios sveikatos priežiūros įstaigos vardo suteikimo kriterijus.
	3. **Kandidatas skaidrios asmens sveikatos priežiūros įstaigos vardui gauti –** ASPĮ, kurios nustatytas ASPĮ korupcijos indeksas atitinka kandidato skaidrios sveikatos priežiūros įstaigos vardui gauti suteikimo kriterijus.
	4. **ASPĮ, turinti korupcinio pobūdžio veikų pasireiškimo tikimybę –** ASPĮ, kurios nustatytas ASPĮ korupcijos indeksas yra mažesnis už ASPĮ korupcijos indeksą, leidžiantį suteikti kandidato skaidrios sveikatos priežiūros įstaigos vardui gauti vardą.

**II SKYRIUS**

**ASPĮ VERTINIMO KOMISIJOS SUDARYMAS, FUNKCIJOS IR TEISĖS**

1. Savivaldybei pavaldžių ASPĮ vertinimą atlieka Savivaldybės mero potvarkiu patvirtinta vertinimo komisija (toliau – komisija).
2. Komisiją sudaro penki nariai: trys Savivaldybės atstovai, vienas vertinamos įstaigos Profesinės sąjungos atstovas, vienas nevyriausybinės organizacijos vadovas. Komisijos pirmininku skiriamas Savivaldybės tarybos narys, sekretoriumi skiriamas Savivaldybės atstovas. Komisijos techninį organizacinį darbą atlieka jos sekretorius.
3. Komisija vykdo šias funkcijas:
	1. vertina Savivaldybei pavaldžias ASPĮ pagal ASPĮ korupcijos indekso nustatymo kriterijus ir nustato ASPĮ korupcijos indeksą;
	2. teikia išvadas dėl ASPĮ atitikties skaidrios asmens sveikatos priežiūros įstaigos vardo suteikimo kriterijams ir siūlymus Savivaldybės tarybai dėl skaidrios asmens sveikatos priežiūros įstaigos vardo suteikimo.
4. Komisija, vykdydama savo funkcijas, turi teisę gauti ASPĮ dokumentų, reikalingų ASPĮ korupcijos indeksui nustatyti, kopijas.
5. Komisijos darbas grindžiamas kolegialiu klausimų svarstymu, nešališkumo, konfidencialumo, skaidrumo, tolerancijos, teisėtumo ir viešumo principais.
6. Komisija, vertindama ASPĮ, vadovaujasi Lietuvos Respublikos sveikatos apsaugos ministro 2015 m. sausio 26 d. įsakymu Nr. V-65 patvirtintais ASPĮ korupcijos indekso nustatymo kriterijais.

**III SKYRIUS**

**ASPĮ KORUPCIJOS INDEKSO NUSTATYMO TVARKA**

9. ASPĮ, kurioms suteiktas skaidrios ASPĮ vardas, išskyrus ASPĮ, kurioms suteiktas skaidrios ASPĮ vardas ir kurių vadovai ar kitam vadovaujančiam darbuotojui pareikšti įtarimai padarius korupcinio pobūdžio nusikalstamą veiką, vertinamos kas penkis metus.

10. ASPĮ, kurioms suteiktas kandidato skaidrios asmens sveikatos priežiūros įstaigos vardui gauti vardas, ASPĮ, įrašytos į ASPĮ, turinčių korupcinio pobūdžio veikų pasireiškimo tikimybę, sąrašą, ir ASPĮ, kurioms suteiktas skaidrios ASPĮ vardas, ir kurių vadovui ar kitam vadovaujančiam darbuotojui pareikšti įtarimai padarius korupcinio pobūdžio nusikalstamą veiką, tikrinamos kiekvienais metais.

11. Komisija ASPĮ pagal ASPĮ korupcijos indekso nustatymo kriterijus vertina nuvykusi į vertinamąją ASPĮ. Kiekvieną ASPĮ vietoje vertina ne mažiau kaip du Komisijos nariai. ASPĮ vertinimas atliekamas iki vasario 15 d.

12. Likus ne mažiau kaip 5 darbo dienoms iki ASPĮ vertinimo pagal ASPĮ korupcijos indekso nustatymo kriterijus Komisijos sekretorius raštu apie tai informuoja ASPĮ, kuri bus vertinama.

13. ASPĮ vertinimas pagal ASPĮ korupcijos indekso nustatymo kriterijus atliekamas per 1-2 darbo dienas. Atliekant ASPĮ vertinimą, stebėtojo teisėmis gali dalyvauti vertinamos ASPĮ atstovas.

14. Komisijos nariai, nustatę ASPĮ korupcijos indekso nustatymo kriterijų reikšmes, jas įrašo į ASPĮ korupcijos indekso nustatymo kriterijų vertinimo protokolą (Aprašo 3 priedas) ir jį pasirašo.

**IV SKYRIUS**

**ASPĮ ATITIKTIES SKAIDRIOS ASMENS SVEIKATOS PRIEŽIŪROS ĮSTAIGOS VARDO SUTEIKIMO KRITERIJAMS VERTINIMAS IR KOMISIJOS SIŪLYMAI**

15. Komisija, atsižvelgdama į ASPĮ atitikties skaidrios asmens sveikatos priežiūros įstaigos vardo suteikimo kriterijams vertinimo rezultatus, priima sprendimą siūlyti Savivaldybės tarybai:

15.1. suteikti ASPĮ skaidrios asmens sveikatos priežiūros įstaigos vardą;

15.2. suteikti kandidato skaidrios asmens sveikatos priežiūros įstaigos vardui gauti vardą;

15.3. įrašyti ASPĮ į ASPĮ, turinčių korupcinio pobūdžio veikų pasireiškimo tikimybę, sąrašą.

16. Komisijos posėdis protokoluojamas. Protokole nurodoma posėdžio data, posėdžio pirmininkas, dalyviai, nustatytas ASPĮ korupcijos indeksas, ASPĮ atitikties skaidrios asmens sveikatos priežiūros įstaigos vardo suteikimo kriterijams vertinimo rezultatai ir siūlymas Savivaldybės tarybai. Komisijos posėdžio protokolą rengia jos sekretorius. Protokolą pasirašo visi Komisijos nariai. Prie protokolo pridedamas ASPĮ korupcijos indekso nustatymo kriterijų vertinimo protokolas.

**V SKYRIUS**

**BAIGIAMOSIOS NUOSTATOS**

17. Savivaldybės taryba, atsižvelgdama į Komisijos siūlymus, priima sprendimą, kuriuo patvirtina skaidrių asmens sveikatos priežiūros įstaigų, kandidatų skaidrios asmens sveikatos priežiūros įstaigos vardui gauti, ir ASPĮ, turinčių korupcinio pobūdžio veikų pasireiškimo tikimybę, sąrašus.

18. Savivaldybės interneto svetainėje skelbiami Savivaldybei pavaldžių ASPĮ, kurioms suteiktas skaidrios asmens sveikatos priežiūros įstaigos vardas, ASPĮ, kurioms suteiktas kandidato skaidrios asmens sveikatos priežiūros įstaigos vardui gauti, ir ASPĮ, kuriose nustatyta korupcinio pobūdžio veikų pasireiškimo tikimybė, sąrašai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ŠILUTĖS RAJONO SAVIVALDYBĖS ADMINISTRACIJA

AIŠKINAMASIS RAŠTAS

## „DĖL SKAIDRIOS ASMENS SVEIKATOS PRIEŽIŪROS ĮSTAIGOS VARDO SUTEIKIMO TVARKOS APRAŠO PATVIRTINIMO“ PROJEKTO

2019 m. spalio 15 d.

Šilutė

|  |
| --- |
| **1. Parengto projekto tikslai ir uždaviniai.** |
| Patvirtinti tvarkos aprašą, kuriuo vadovaujantis sudaryta vertinimo komisija galės įvertinti, nustatyti ir suteikti/nesuteikti Savivaldybei pavaldžioms asmens sveikatos priežiūros įstaigoms Skaidrios įstaigos vardą. Patvirtinus šį aprašą, turėtų būti užtikrinamas veiksmingesnis ir efektyvesnis korupcijos prevencijos ir kontrolės priemonių įgyvendinimas Šilutės rajone esančiose asmens sveikatos priežiūros įstaigose, mažinami korupcijos rizikos veiksniai bei užtikrinamas didesnis korupcijos rizikos veiksnių valdymas. |
| **2. Kaip šiuo metu yra sureguliuoti projekte aptarti klausimai.** |
| Šiuo metu tokio tvarkos aprašo Savivaldybės taryba nėra patvirtinusi. LR Sveikatos priežiūros įstaigų įstatymo 152 straipsnyje numatyta, kad asmens sveikatos priežiūros įstaigoje taikomos kovos su korupcija priemonės yra vienas iš veiklos rezultatų vertinimo rodiklių, kurių įvykdymas arba neįvykdymas tiesiogiai įtakoja įstaigos vadovo pareiginės algos kintamosios dalies procentinę dalį.LR Sveikatos apsaugos ministro 2015 m. sausio 26 d. įsakymo Nr. V-65 „Dėl skaidrios asmens sveikatos priežiūros įstaigos vardo suteikimo tvarkos aprašo patvirtinimo“ 2 punktu, yra rekomenduojama nustatyti asmens sveikatos priežiūros įstaigų, kurių savininkė (dalininkė) yra savivaldybė, korupcijos indeksus ir atitiktį  skaidrios asmens sveikatos priežiūros įstaigos vardo suteikimo kriterijams.   LR sveikatos apsaugos ministro 2015 m.  gruodžio 10 d. įsakymo Nr. V-1433 „Dėl Šakinės korupcijos prevencijos sveikatos priežiūros sistemoje 2015–2019 metų programos patvirtinimo“ 2 punktas rekomenduoja savivaldybėms dalyvauti įgyvendinant Šakinę korupcijos prevencijos sveikatos priežiūros sistemoje 2015–2019 metų programą. |
| **3. Kokių pozityvių rezultatų laukiama.**Bus patvirtinta Šilutės rajono savivaldybei pavaldžių asmens sveikatos priežiūros įstaigų (toliau – ASPĮ) korupcijos indekso nustatymo, skaidrios įstaigos vardo suteikimo kriterijai ir skaidrios ASPĮ vardo suteikimo tvarka. |
| **4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.**Neigiamų pasekmių nenumatoma. |
| **5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.** - |
| **6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.** |
|  Antikorupcinis vertinimas nereikalingas. |
| **7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.**Negauta |
| **8. Projekto autorius ar autorių grupė.** |
|  Sprendimo projektą parengė Savivaldybės administracijos Viešųjų paslaugų skyriaus vyriausioji specialistė mobilizacijai ir korupcijos prevencijai Jūratė Bandzienė. |
| **9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.** |
| Skaidrios asmens sveikatos |
| **10. Kiti, autorių nuomone, reikalingi pagrindimai ir paaiškinimai.** |
| [Pridedamas Šilutės ligoninės prašymas](MOB18%20s01priedas.pdf). |

Viešųjų paslaugų skyriaus vyr. specialistė Jūratė Bandzienė

mobilizacijai ir korupcijos prevencijai